DA Den Europæiske Unions Tidende C 305/19

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 305/12

Denne offentliggørelse giver ret til at gøre indsigelse mod ansøgningen om ændring, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»RIVIERA LIGURE«

EF-Nr.: IT-PDO-0117-1540-05.06.2000

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse — Varebeskrivelse —  Geografisk område —  Bevis for oprindelse — Produktionsmetode —  Tilknytning — Mærkning —  Krav i nationale bestemmelser: — Andet (angives nærmere)

2. Type ændring(er):

—  Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 501/2006)

3. Ændring(er):

3.1. Varebeskrivelse:

Varespecifikationen er ændret med indførelsen af medianer for de typiske deskriptorer, fjernelse af mindsteværdien 6,5 ved panelbedømmelsen (er ikke længere relevant) og anvendelsen af bestemmelserne i Det Internationale Olivenolieråds metode COI/T20 Doc. nr. 22.

3.2. Fremstillingsmetode:

For den supplerende geografiske betegnelse »Riviera del Ponente Savonese« er den sortsmæssige sammensætning blevet ændret: andelen af sorten »Taggiasca« reduceres fra 60 % til 50 %, mens andelen af andre anvendte sorter er forhøjet fra 40 % til 50 %.

Denne ændring er påkrævet, eftersom det ved udtagningen af prøver og kontrolbesøg på olivenlundene, som er nødvendig i kontroløjemed, konstateredes, at de producentandele, som angives i ansøgningen om registrering, ikke var korrekt angivet.

Tidspunktet for olivenhøsten fremrykkes, hvorved høsten senest skal være afsluttet den 31. marts hvert år. Det område, hvor olivendyrkningen foregår, strækker sig fra kysten langs bjergskråningerne og ned til dalene og i visse tilfælde op til en højde på 600-700 meter over havets overflade. Højdeforskellen bevirker tilsammen med områdets øvrige morfologiske faktorer som terrænets hældning og solindstråling og med dyrkningen af de for Ligurien typiske sorter, at olivenfrugternes modning sker gradvis og dermed også plukningen af olivenfrugterne.

3.3. Mærkning:

Med ændringen i artikel 7, afsnit 3, i varespecifikationen vil forbrugerne få mere nøjagtig og præcis information. Navnet på bedrifter, ejendomme og gårde må nu kun anføres, hvis produktet udelukkende er udvundet af olier, der stammer fra den pågældende bedrifts olivenlunde, og er udvundet og pakket inden for det afgrænsede område.

3.4. Andet:

Eftersom den kontrolinstans, som er nævnt i den ansøgning, der blev indsendt i 1996 i henhold til artikel 17 i forordning (EØF) nr. 2081/92, dvs. Ministero delle Risorse Agricole, Alimentari e Forestali, ikke kan udføre de fastlagte funktioner, har Camere di Commercio, Industria, Artigianato di Genova, Savona, Imperia e La Spezia, hvis virksomhed koordineres af Unioncamere Liguria, Via San Lorenzo 15/1, 16123 Genova GE, ITALIA fået pålagt denne opgave. Kontrollen af, at produktet er i overensstemmelse med varespecifikationen, varetages af denne kontrolinstans i henhold til artikel 10 og 11 i forordning (EF) nr. 510/2006. Kontrolinstansen er en offentlig myndighed.

RESUMÉ

RÅDETS FORORDNING (EF) Nr. 510/2006

»RIVIERA LIGURE«

EF-Nr.: IT-PDO-0117-1540-25.06.2000

BOB ( X ) BGB ( )

Dette resumé indeholder i informationsøjemed hovedelementerne af varespecifikationen.

1. Medlemsstatens ansvarelige myndighed:

Navn: Ministero delle politiche agricole alimentari e forestali Adresse: Via XX Settembre 20 00187 Roma RM ITALIA Tlf. +39 0646655104 Fax +39 0646655306 E-mail: saco7@politicheagricole.gov.it

2. Sammenslutning:

Navn: Consorzio per la tutela dell’olio extravergine di oliva a denominazione di origine protetta Riviera Ligure Adresse: Via T. Schiva 29 18100 Imperia IM ITALIA Tlf. +39 0183767924 Fax +39 0183769039 E-mail: info@consorziodoprivieraligure.it Sammensætning: Producent/forarbejdningsvirksomhed ( X ) Andet ( ).

3. Produktets art:

Kategori 1.5 — Olier og fedtstoffer

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Riviera Ligure«

4.2. Beskrivelse:

»Riviera Ligure« er en ekstra jomfruolivenolie med følgende kemiske og organoleptiske egenskaber:

— syreindhold højst 0,80 %

— perioxidtal ≤ 18 meq O2/kg

— gul til grøngul farve

— Deskriptorer for den organoleptiske bedømmelse (COI/T.20/Doc. nr. 22) — Medianen for mangler ved den organoleptiske bedømmelse = 0 — Frugtagtig: median ≥ 3 — Skarp: højeste median ≤ 4 — Bitter: højeste median ≤ 4 — Sød: median ≥ 4.

4.3. Geografisk område:

Produktionsområdet for olivenolie med den beskyttede oprindelsesbetegnelse »Rivera Ligure« omfatter Liguriens forvaltningsområde.

4.4. Bevis for oprindelse:

Hver fase i produktionsprocessen kontrolleres, hvorved alle indgående og udgående produkter for hver fase dokumenteres. Med henblik herpå er alle parter i forsynings- og produktionskæden forpligtet til at udfylde de transportdokumenter, der er foreskrevet i kontrolplanen. Hvert parti oliven og/eller olivenolie skal ledsages af transportdokumenterne, der skal indeholde alle de oplysninger, der er nødvendige for at garantere oprindelsen af det i punkt 4.3 nævnte produkt; nævnte dokumenter skal endvidere være tilgængelige for kontrolinstansen ved kontrolbesøg. På denne måde og ved at olivenlunde, producenter, oliemøller og aftapningsvirksomheder opføres i særlige registre, der føres af kontrolinstansen, garanteres produktets sporbarhed. Alle fysiske og juridiske personer, der er opført i de pågældende registre, underkastes kontrol fra kontrolinstansens side, jf. bestemmelserne i varespecifikationen og den tilhørende kontrolplan.

4.5. Produktionsmetode:

Ekstra jomfruolivenolie med betegnelsen »Riviera Ligure« udvindes af sunde olivenfrugter, der er plukket direkte fra træet senest den 31. marts hvert år i olivenlundene inden for det afgrænsede geografiske område. Plukningen af olivenfrugterne foregår direkte fra træet ved enten håndkraft eller mekanisk. Olivenproduktionen må ikke overstige 7 000 kg pr. hektar i olivenlunde med én enkelt sort, og olieudbyttet må ikke overstige 25 %. Ved presningen må kun anvendes mekaniske eller fysiske fremgangsmåder, hvorved der opnås en olivenolie, hvor alle olivenfrugtens særlige og oprindelige kvalitetsegenskaber er bevaret.

Beplantningsmønstre, dyrkningsformer og beskæringsmetoder skal følge de traditionelt anvendte metoder eller metoder, som ikke bevirker, at egenskaberne hos olivenfrugterne og olien med den beskyttede oprindelsesbetegnelse Riviera Ligure ændres. Olivenlunde på middel til stejlt skrånende bjergsider, hovedsagelig terrasseanlagte, som er beliggende i det område, der er angivet i varespecifikationen, og hvis jordbund består af forvitret materiale fra den kalkholdige undergrund, er derfor velegnede.

Til udvinding af ekstra jomfruolivenolie med den beskyttede oprindelsesbetegnelse »Riviera Ligure« suppleret med den geografiske betegnelse »Riviera dei Fiori« er de egnede olivenlunde dem, der er beliggende i det produktionsområde, der beskrives i varespecifikationen, som ligger på mere eller mindre skrånende jorder, der er anlagt som terrasser, hvor som et resultat af den mekaniske forvitring af den kalkholdige undergrund (eocen) lagdannelsen med tiden har opbygget middelsvær jord, der bliver løsere i højere højder.

Til udvinding af ekstra jomfruolivenolie med den beskyttede oprindelsesbetegnelse »Riviera Ligure« suppleret med den geografiske betegnelse »Riviera del Ponente Savonese« er de egnede olivenlunde dem, der er beliggende i det produktionsområde, der beskrives i varespecifikationen, som ligger på skrånende jorder og er anlagt som terrasser, undtaget Albenga-sletten, hvor den kalkholdige undergrund under påvirkning af meteorologiske forhold og vandløb har opbygget middelsvære, dybe jorder, der bliver løsere og mere gennemtrængelige i højere højder på grund af forekomsten af skiffer. Til udvinding af ekstra jomfruolivenolie med den beskyttede oprindelsesbetegnelse »Riviera Ligure« suppleret med den geografiske betegnelse »Riviera di Levante« er de egnede olivenlunde dem, der er beliggende i det produktionsområde, der beskrives i varespecifikationen, som ligger på skrånende jorder, der er anlagt i terrasser, og i retning af kysten er støttet af stenblokke, hvor jorden, der er fra miocen og eocen tid, stammer fra undergrunden, der er overvejende kalkholdig inde i landet og skiffer- og sandstensholdig ved kysten. Jorden inde i landet er middelsvær og lerrig, mens den ved kysten er løs og overvejende sandet.

4.6. Tilknytning:

Produktets egenskaber kan henføres til de særlige jordbunds- og klimaforhold: det naturgivne miljø og de for dette område typiske olivensorter, som giver den liguriske olivenolie en helt særlig karakter.

Disse elementer — olivensorter, der er typiske for Ligurien, og naturmiljøet forstået som klimaet og området — og det faktum, at olivenfrugter fra de liguriske olivensorter modnes gradvist over tid, bidrager til de særlige egenskaber ved ekstra jomfruolivenolie med den beskyttede oprindelsesbetegnelse »Riviera Ligure«, der opnås ved balancen mellem de sødlige noter og den lette frugtagtighed.

Andre faktorer, der giver belæg for forbindelsen mellem produktet og området, er anvendelsen af de for Ligurien typiske olivensorter, olivens syreindhold, som er et af de højeste i Italien og er tæt forbundet med sorten og klimaet, og dyrkningsteknikkerne (især høsten), som påvirkes af jordoverfladens højdeforhold.

Indførelsen og udbredelsen af oliventræet tilskrives historisk set de benediktinske munke, som i højmiddelalderen udvalgte de lokale olivensorter og forbedrede dyrkningsteknikkerne gennem undervisning i terrasseanlæggelse med opførsel af lave mure af stenblokke. Handelen med olivenolie på den liguriske kyst bekræftes af forvaltningsdokumenter fra republikken Genova vedrørende byens levnedsmiddelforsyning: i 1593 oprettes Magistratura dei Provvisori dell’olio, som sørgede for, at denne vigtige vare blev fordelt på rette vis ved at pålægge producenterne på den liguriske kyst en forpligtelse til at sælge en del af produktionen til en fast pris.

Af dokumenter fra 1700-tallet fremgår, at blandt andet hertugdømmet Milano og prinsen af Savoia fik leveret olivenolie fra den liguriske kyst.

Den særlige fagkundskab inden for olivendyrkning i Ligurien befæstes dernæst i 1800-tallet og fører til en blomstrende handel med stedets olie, især mod vest. I slutningen af 1800-tallet var den liguriske olie velkendt, og dens kvaliteter var anerkendt selv uden for Italiens grænser, hvilket fremgår af lærebøger om levnedsmiddelproduktion. Betegnelsen »Riviera Ligure« stammer fra denne periode, hvor Ligurien var underlagt Huset Savoia, og hvor betegnelsen »Riviera Genova« blev ændret til »Riviera Ligure«, til hvilket blev føjet den vestlige del (ponente) og den østlige del (levante) som understregning af byen Genovas centrale position. Umiddelbart efter Italiens forening, hvor Ligurien fik sin nuværende geografiske udstrækning (uden Nice-området), vandt betegnelsen »Riviera« frem som den gængse betegnelse for regionens olivenolie.

4.7. Kontrolinstans:

Navn: Camere ci Commercio, Industria, Artigianato ed Agricoltura di Genova, Savona, Imperia e La Spezia coordinate da Unioncamere Liguria Adresse: Via San Lorenzo 15/1 16123 Genova GE ITALIA Tlf. +39 010248521 Fax +39 0102471522 E-mail: unione.liguria@lig.camcom.it

4.8. Mærkning:

Betegnelsen »Riviera Ligure« skal fremstå på etiketten med tydelige bogstaver, der ikke kan slettes og nemt kan skelnes fra anden tekst på etiketten, og skal følges umiddelbart af betegnelsen »Denominazione di Origine Protetta«.

Der må ikke anføres andre oplysninger end de udtrykkeligt tilladte, herunder ord som type, smag, brug, udsøgt, udvalgt og lignende.

Dog er det tilladt at anføre person- eller virksomhedsnavne eller private mærker, forudsat at der ikke er tale om anprisning eller vildledende oplysninger.

Af etiketten skal produktionsåret for de olivenfrugter, som olien er udvundet af, fremgå.

(1) EUT L 93 af 31.3.2006, s. 12.